በዚህ ዘይቤ የፍቅር-ቀን የሚሰጥ የጽጌሬዳ አበባ፤የጫማ፤የሙዝ፤የኤሌክትሪክ ኃይል፤ የአውሮፕላን ተሸካሚ መርከብ፤የኢትዮጵያ አንድ ብር ወረቀት፤ የቆሻሻ አስተዳደር ሥርዓት ወዘተን ማጥናት እንችላለን። በተለይ አንድ አገልግሎት ለማግኘት የተለያዩ መንገዶች ካሉ መንገዶቹን ከአካባቢ ተጽእኖ አንጻር ለማነጻጸር ይጠቅማል። ለምሳሌ እስካሁን ያለው የካናዳ ብር የሚሰራበት ጥሬ እቃ ከቤኒን ከተገኘ ጥጥ (ለምሳሌ ነው) ሲሆን ከገበያ ውጪ የሆኑት ብሮች ተሰብስበው ከተሸረከቱ በኋላ በስርአት በተያዘ ቦታ ይቀበራሉ። የካናዳ ባንክ ባለፈው ዓመት ያወጣው ጨረታ ይህ አሁን ያለው ዑደትና ብሩ የሚሰራው ከላስቲካማ ጥሬ እቃ ቢሆን ሊፈጠር ከሚችለው ዑደት ጋር ከአካባቢ ተጽእኖ አንጻር እንዲጠናለት የሚጠይቅ ነበር። (እኔ እንደ ሦስተኛ አካል ገምጋሚ የገባሁበት ተጫራች ጨረታውን አላሸነፈም እንጂ ደስ የሚል ጥናት የሚወጣው ሥራ እንደነበር መገመት ይቻላል)።
